EkBass/fiwiki-20250220-pages-articles huggingface dataset:
AMD Am5x86

AMD Am5x86 on AMD:n valmistama x86-yhteensopiva suoritin. Se esiteltiin marraskuussa 1995, ja sitä käytettiin 486-luokan tietokoneissa. Am5x86 oli tavallinen 486-suoritin, jonka sisäinen kerroin oli 4. Se toimi 133 megahertsin kellotaajuudella ja käytti 33 megahertsin väylää. Am5x86:ssa oli 16 kilotavua takaisinkirjoitusperiaatteella toimivaa L1-välimuistia verrattuna normaalin 486:n 8 kilotavun läpikirjoittavaan L1-välimuistiin. Korkea kellotaajuus sekä suuri ja kehittyneempi välimuisti tekivät Am5x86:sta yhden nopeimmista 486-luokan suorittimista. Kokonaislukulaskennassa se oli vähintään yhtä nopea kuin 75 megahertsin Intel Pentium, jonka takia AMD myi suoritinta myös nimellä Am5x86-P75. Ylikellottajat käyttivät suoritinta usein 160 megahertsin taajuudella, jolloin piiri oli kokonaislukulaskennassa yhtä nopea kuin noin 90 megahertsin Intel Pentium. Liukulukulaskennassa 5x86 ei kuitenkaan pystynyt haastamaan Pentiumia, mutta tuohon aikaan liukulukulaskentaa käyttivät suuressa määrin ainoastaan jotkin tieteellisessä laskennassa sekä CAD-työssä käytettävät ohjelmat sekä Quake-peli; muiden tuon ajan pelien suorituskyvylle liukulukulaskennan nopeudella ei ollut suurta merkitystä. Am5x86:n myynti oli AMD:lle hyvin tärkeää, sillä sen seuraajan AMD K5:n julkistuksen myöhästyminen aiheutti suuren uhan AMD:n taloustilanteeseen. Am5x86:tta myytiin PC-koneisiin vuoteen 1999 asti. Se oli suosittu halvimmassa hintaluokassa sekä kannettavissa tietokoneissa. Monet yritykset valmistivat päivityspaketteja, joiden avulla Am5x86 voitiin liittää suoraan mihin tahansa 486-emolevyyn. Viimeisimpiin Socket 3 -emolevyihin suoritin kävi ilman muutoksia. Suoritinta valmistetaan edelleen. Nykyisin sitä myydään sulautetuksi kontrolleriksi.http://www.amd.com/us- en/ConnectivitySolutions/ProductInformation/0,,50_2330_8634_8635%5E8638,00.html == Lähteet == == Aiheesta muualla == * Suorittimen esittely AMD:n sivulla Am5x86 Luokka:Vuoden 1995 tekniikka
Nestoriolaisuus

Nestoriolaisuus on 400-luvulla Konstantinopolin arkkipiispa Nestorioksen mukaan nimetty kristillinen suunta, jonka keskeisenä oppina oli, että Kristus ei ollut yksi persoona, vaan hänessä oli kaksi erillistä persoonaa: jumalallinen ja inhimillinen. Kristus oli syntyään ihminen, mutta Jumala oli asettunut asumaan häneen. Nestoriolaisuus tuomittiin harhaopiksi vuonna 431 Efesoksen konsiilissa, jonka mukaan Kristus on Jumala ja ihminen yhdessä persoonassa. Toinen tunnusomainen opillinen piirre nestoriolaisuudelle oli, että Neitsyt Marian ei katsottu olevan Jumalansynnyttäjä (kreik. theotokos). Kristus syntyi ihmisyytensä puolesta Betlehemissä, mutta hän oli jumaluutensa puolesta olemassa jo ennen aikojen alkua. Maria ei siis synnyttänyt Jeesusta Jumalana vaan ihmiseksi. Tämä käsitys ei ole harhaoppinen, mutta se jäi vähitellen sivuun kirkossa nestoriolaisten harhaoppisiksi tuomitsemisen jälkeen. Kuitenkin myöhemmin reformaation aikana protestanttiset kirkot omaksuivat tämän käsityksen lähes poikkeuksetta. Nestoriolaisuudella on historiallisesti usein viitattu Assyrian kirkkoon ja sen tekemään lähetystyöhön Aasiassa, mutta ilmaisu on epätarkka. Harhaoppituomiosta ja Bysantin harjoittamasta sorrosta huolimatta nestoriolaisuus ei heti hävinnyt, vaan löysi itselleen turvapaikan Sassanidien Persiassa, josta se levisi silkkitien mukana syvälle Aasiaan. Sen vaikutus ulottui 700-luvulla idässä Kiinaan ja Sri Lankaan ja 800-luvulla se saattoi hyvinkin olla jäsenmäärältään maailman suurin kirkko. Kuitenkin islamin leviäminen söi kannattajia sen perinteisiltä tukialueilta Lähi-idästä ja Tšingis-kaanin verisimmät hyökkäykset kohdistuivat nestoriolaisten keskuksiin Keski-Aasiassa, kuten Merviin. Vaikka oppineet ja kielitaitoiset nestoriolaiset saavuttivat korkeita asemia sekä muslimi- että mongolihallinnossa, johti tämä kuitenkin nestoriolaisen kristillisyyden hiipumiseen Lähi-idässä ja Keski-Aasiassa. Lopulta mongolien käännyttyä islaminuskoon joutuivat nestoriolaiset vainon kohteiksi 1200-luvulla. Ming-dynastian valtaan vuonna 1368 nostanut kansallismielinen ja ulkomaalaisvastainen liike aiheutti puolestaan nestoriolaisuuden katoamisen Kiinassa. Nykyisin pieniä nestoriolaisryhmiä on Syyriassa, Iranissa, Irakissa ja Intiassa. Jäsenien yhteenlaskettu määrä on noin 100 000. Samoihin aikoihin nestoriolaisuuden kanssa Lähi-idässä vaikutti toinenkin oppi, monofysitismi, joka opetti päinvastaista: Kristuksella oli vain yksi luonto. Kristus oli joko vain näennäisesti ihminen (Apollinaris) tai vain näennäisesti Jumala (Areios). Tämä oppi tuomittiin yhdessä nestoriolaisuuden kanssa Khalkedonin kirkolliskokouksessa vuonna 451, minkä vuoksi nestoriolaisuus luokitellaan ei-khalkedonilaiseksi opiksi yhdessä täysin päinvastaisten suuntausten kanssa. Khalkedonin kirkolliskokous painotti, että Kristuksella on kaksi luontoa, ihmisyys ja jumaluus, jotka molemmat ovat täysin läsnä yhtä aikaa. == Katso myös == * Idän apostolinen kirkko * Assyrialaiset == Lähteet == == Aiheesta muualla == Luokka:Antiikin kristillisyys Luokka:Kristilliset kirkkokunnat Luokka:Kristinusko Kiinassa
Bumba-meu-boi

Bumba-meu-boi eli boi on brasilialaista kansanmusiikkia. Se syntyi 1700-luvulla ja on yleensä rytmikästä, perinnesoittimilla soitettua tanssimusiikkia. Bumba-meu-boi alkoi saada kansainvälistä suosiota 1990-luvulla. Se on erityisesti maan kaakkoisosan (Nordeste) kulttuuria ja väestö on erittäin ylpeä omasta kulttuuristaan. Bumba-meu-boi huipentuu kesäkuun aikana käytävissä Festa Junina - (Kesäkuun juhla) ja São João (Pyhä Johannes) -juhlissa, jolloin Bumba-meu-boi-juhlia on päivittäin joka puolella. Luokka:Brasilian musiikki
Boi

Boi voi tarkoittaa seuraavia: * boi, brasilialaista kansanmusiikkia * BOI, Itämeren alueen tietotekniikkaolympialaiset Luokka:Täsmennyssivut
Antonín Dvořák

Antonín Leopold Dvořák (8. syyskuuta 1841 Nelahozeves, Böömin kuningaskunta, Itävallan keisarikunta – 1. toukokuuta 1904 Praha, Itävalta-Unkari) oli tšekkiläinen säveltäjä, jonka kuuluisimpia teoksia ovat h-molli- sellokonsertto, 9. sinfonia (Uudesta maailmasta), slaavilaiset tanssit ja ooppera Rusalka. Hän oli erittäin tuottelias ja monipuolinen säveltäjä. Hän on tšekkiläis-kansallisen musiikin toinen huomattava säveltäjä Bedřich Smetanan ohella. He olivat kuitenkin luonteiltaan erilaisia: Smetana pyrki olemaan aristokraatti ja sävellyksissään runollisen pateettinen ja kaihoisa; Dvořákin musiikki on talonpoikaista, melodisen vuolasta, raikasta ja kiihkeää. == Elämä == Dvořák syntyi Nelahozevesin kylässä Böömissä Itävallan keisarikunnassa, lähellä Prahaa vähävaraisen majatalonomistajan poikana. Alue on nykyisin osa Tšekkiä. Prahassa hän viettikin suurimman osan elämästään. Ensimmäisen sinfoniansa hän kirjoitti 24-vuotiaana. Dvořák hankki toimeentulonsa vuodesta 1862 alttoviulistina Prahan kansallisteatterin orkesterissa. Samalla hän sävelsi sinfonioita, oopperoita ja kamarimusiikkia, jotka eivät kuitenkaan saaneet huomiota. Osa näistä sävellyksistä liitettiin hänen teosluetteloonsa vasta jälkeenpäin. Isänmaallinen kantaatti Hymnus (1872, Valkeavuoren perilliset) nosti hänet esille ja hän sai suojelijakseen säveltäjämestari Johannes Brahmsin. Hän tuli tunnetuksi myös muualla Euroopassa sekä runsaan tuotantonsa että konserttimatkojensa ansiosta. Prahan konservatorion johtajaksi hän tuli vuonna 1901. Vuodet 1892–1895 Dvořák toimi New Yorkin National Conservatoryn johtajana. Yhdysvaltain-oleskelunsa aikana hän kirjoitti kuuluisimman teoksensa, yhdeksännen sinfoniansa (Uudesta maailmasta). Koti-ikävä pakotti hänet kuitenkin palaamaan Prahaan. == Sävellyksiä == Dvořák on tuottanut lähes kaikkia sävellyslajeja. Hänen soitinmusiikkinsa on edelleen hyvin suosittua. Hän kirjoitti yhdeksän sinfoniaa, joista tunnetuin on numero 9 ”Uudesta maailmasta”. Konsertoista tunnetuimmat ovat sellokonsertto, viulukonsertto ja hiukan harvinaisempi pianokonsertto. Sen sijaan Dvořákin musiikkiteatterisävellykset ovat vähemmän kuultuja lukuun ottamatta Rusalka-oopperaa, joka on yhdeksäs hänen kymmenestä oopperastaan. === Orkesteriteoksia === *Slaavilaisia tansseja op. 46 ja op. 72 *Serenadi jousiorkesterille op. 22 === Konserttoja === *Viululle a-molli op. 53 *Sellolle h-molli op. 104 === Kamarimusiikkia === *Jousikvartetto F-duuri, Amerikkalainen op.96 *Sonatiini G-duuri op.100 viululle ja pianolle === Sinfonioita === *Nro 1 c-molli, Zlonicen kellot *Nro 4 d-molli *Nro 5 F-duuri op. 76 *Nro 6 D-duuri op. 60 *Nro 7 d-molli op. 70 *Nro 8 G-duuri, Englantilainen op. 88 *Nro 9 e-molli, Uudesta maailmasta op. 95 === Oopperoita === *Paholainen ja villi Käthe op. 112 *Rusalka op. 114 *Armida op. 115 === Kuoroteoksia === *Stabat Mater op. 58 == Lähteet == == Aiheesta muualla == * Heikki Poroila: Yhtenäistetty Antonín Dvořák (koko sävellystuotanto listattuna) * *Vapaasti käytettävissä olevia Dvořákin partituureja Mutopia Project * Luokka:Vuonna 1841 syntyneet Luokka:Vuonna 1904 kuolleet Luokka:Seulonnan keskeiset artikkelit
Nukleosomi

Nukleosomi on kromatiinin alhaisin järjestäytymisen muoto. Se koostuu histoni- proteiinista, jonka ympärille kaksijuosteinen DNA on kiertynyt. Nukleosomin tarkoitus on pakata pitkä DNA-molekyyli niin, että se mahtuu solun tai tuman sisälle. Nukleosomi tarjoaa DNA:lle kuusinkertaisen pakkauksen. Nukleosomin sydämessä oleva histoni muodostuu kahdeksasta histoni-proteiinista (H2A, H2B, H3 ja H4), joiden muodostama rakenne kuvataan yleensä sylinterin muotoiseksi. Oktameerin korkeus on kuusi nm ja halkaisija 11 nm. DNA kiertyy histonin ympärille kahteen kertaan. Kun DNA:ta leikataan nukleaasientsyymillä nukleosomien välistä, jää yhteen nukleosomiin noin 200 emäsparia DNA:ta. Pidempiaikainen altistus nukleosomille jättää jäljelle 147 emäsparin pituisen DNA-juosteen, joka yhdessä histonin kanssa muodostaa ydinpartikkelin (core particle). Ydinpartikkelien väliin jäävää DNA:ta kutsutaan linkkeri-DNA:ksi ja sen pituus vaihtelee kahdeksasta 114:ään emäspariin. Histoni-proteiineista H1 assosioituu linkkeri-DNA:n kanssa. Luokka:Molekyylibiologia
Ahmed Ouyahia

Ahmed Ouyahia (; s. 1952) on algerialainen diplomaatti ja poliitikko. Hän on toiminut useampaan kertaan Algerian pääministerinä. Hän oli pääministerinä ensin 31. joulukuuta 1995 – 15. joulukuuta 1998 ja uudelleen 5. toukokuuta 2003 – 24. toukokuuta 2006. Toiselle kaudelleen Ouyahia nimitettiin 2003 presidentti Abdelaziz Bouteflikan erotettua edeltäjän Ali Benflisin. Ouyahia erosi tehtävästä toukokuussa 2006 johtuen puolueensa RND:n ja presidentin puolueen FLN:n välisistä riidoista. Häntä seurasi pääministerinä Abdelaziz Belkhadem. Kolmannen kerran Ouyahia nousi pääministeriksi kesäkuussa 2008, ja neljännen kerran 2017. Ouyahia oli presidentti Bouteflikan läheinen liittolainen. Vuonna 2019 Ouyahia tuomittiin 15 vuodeksi vankeuteen korruptiosta tapauksessa, joka liittyi autoteollisuuteen. Tuomio tuli kaksi päivää ennen presidentinvaaleja. == Lähteet == Luokka:Algerian pääministerit Luokka:Vuonna 1952 syntyneet Luokka:Elävät henkilöt
Kanat

Kanat (Gallus) on aitokanojen (Phasianidae) heimoon kuuluva lintusuku. Luonnossa sukuun kuuluvia lajeja esiintyy Intiassa, Sri Lankassa ja Kaakkois- Aasiassa. Kanojen sukuun kuuluvat lajit syövät pääasiassa siemeniä, mutta joskus myös hyönteisiä. Punaviidakkokanan (Gallus gallus) uskotaan olevan nykyisen kesykanan (Gallus gallus domesticus) kantamuoto. == Lajit == * Punaviidakkokana (Gallus gallus)BirdLife Suomi MOT Englanti 4.5 englanti-suomi * Srilankanviidakkokana, (Gallus lafayetii) * Harmaaviidakkokana (Gallus sonneratii) * Viherviidakkokana eli jaavankana (Gallus varius) Gallus-suvun edustajia löytyi ympäri esihistoriallista Euraasiaa. Joitakin fossiililajeja on tunnistettu: * Gallus aesculapii * Gallus moldavicus * Gallus beremendensis * Gallus karabachensis * Gallus europaeus == Lähteet == Luokka:Aitokanat
Hostilianus

Gaius Valens Hostilianus Messius Quintus (230 jälkeen – heinä- tai elokuu 251) oli lyhyen aikaa Rooman keisari vuonna 251. Hän hallitsi yhdessä Trebonianus Galluksen kanssa. == Syntymä == Hostilianuksen elämästä tiedetään monien muiden 200-luvun keisarien tavoin erittäin vähän. Hän syntyi noin vuoden 230 jälkeen. Hänen isänsä oli arvostettu senaattori ja myöhemmin myös keisari Gaius Messius Quintus Decius ja äiti ylhäiseen etruskisukuun kuulunut Herennia Etruscilla. Hostilianuksella oli myös isoveli Herennius Etruscus. Vuosina 249–251 hallinnut Decius nimitti syyskuussa (?) 250 nuoren poikansa Hostilianuksen perijäkseen (Gaius Valens Hostilianus Messius Quintus nobilissimus Caesar). Koska hän samoihin aikoihin nimitti Hostilianuksen isoveljen Herenniuksen keisariksi ja kanssahallitsijakseen, oli Hostilianus siis valtion arvoasteikossa kolmannella sijalla. == Isän ja veljen kuolema == Kun Decius ja Herennius lähtivät vuonna 251 sotaretkelle gootteja vastaan, jäi Hostilianus Rooman kaupunkiin yhdessä äitinsä kanssa. Saman vuoden kesällä Decius ja Herennius saivat kuitenkin surmansa nykyisessä Pohjois-Bulgariassa käydyssä Abrittuksen taistelussa, jossa gootit tuhosivat Rooman armeijan miltei kokonaan. Selviytyneet huusivat Moesian maaherran Gaius Vibius Trebonianus Galluksen uudeksi keisariksi, vaikka Hostilianus olikin yhä elossa Roomassa.Rooman keisarit s. 245–246, 493Cambridge Ancient History s. 39–40 == Nousu Trebonianus Galluksen kanssahallitsijaksi == Trebonianus Gallus ei raivannut Hostilianusta pois tieltään, vaan hyväksyi hänet ensin perijäkseen (caesar) ja sitten kanssahallitsijakseen (augustus) ja jopa adoptoi tämän pojakseen. Gallus yritti ehkä osoittaa, ettei ollut vallananastaja ja lievittää ikäviä huhuja, jotka kertoivat Galluksen itse juonineen Deciuksen ja Herenniuksen kuoleman. Galluksen oma poika Volusianus sai tyytyä caesarin asemaan. Tapahtumien kronologia on epäselvää eikä tiedetä, suhtautuiko Gallus Hostilianukseen korkea-arvoisemmin vai kohteliko hän häntä ja Volusianusta samalla tavalla toivoen välttävänsä ongelmia perimysjärjestyksessä.Southern s. 76 Hostilianuksen hengen pelasti ilmeisesti se, että hänen isänsä Decius oli ollut erittäin arvostettu Rooman ylimystön keskuudessa. Trebonianus Gallus ei halunnut ottaa sitä riskiä, että murhaamalla nuoren Hostilianuksen hän joutuisi yläluokan vihan kohteeksi. == Kuolema == Hostilianus ei ehtinyt olla keisarina pitkään, vaan kuoli vuonna 251 joko heinäkuussa tai elokuussa. Kuoleman syyksi on epäilty kulkutautia, mutta on mahdollista, että Gallus itse murhautti hänet. Tämä ei ole kuitenkaan varmaa. Hostilianuksen sarkofagi löydettiin vuonna 1621 Rooman lähistöltä. Se on yksi parhaiten säilyneitä 200-luvun taideteoksia. == Lähteet == * * * === Viitteet === == Kirjallisuutta == * == Aiheesta muualla == Luokka:Rooman keisarit Luokka:200-luvun kriisi Luokka:200-luvulla syntyneet Luokka:Vuonna 251 kuolleet Luokka:Syntymävuosi tuntematon
Jovianus

Jovianus () (n. 332–17. helmikuuta 364) oli Rooman keisari vuosina 363–364. Edellinen keisari Julianus Apostata oli kuollut taistelussa Persian Sapor II:ta vastaan. Sotilaat huusivat Jovianuksen keisariksi. Jovianuksen oli pakko tehdä rauha epäedullisin ehdoin. Hän lähti tämän jälkeen kohti kotia. Jovianus oli kristitty, toisin kuin Julianus. Hän kuoli häkämyrkytykseen kahdeksan kuukauden valtakauden jälkeen, ennen kuin ehti palata Konstantinopoliin. Myös ylensyönti ja myrkylliset kalkkihöyryt on esitetty mahdollisina kuolinsyinä. == Kirjallisuutta == * * Luokka:Rooman keisarit Luokka:Vuonna 332 syntyneet Luokka:Vuonna 364 kuolleet
Magnentius

Flavius Magnus Magnentius (n. 303 – 11. elokuuta 353) oli roomalainen usurpaattori vuosina 350–353. Magnentius oli syntyperältään frankki ja toimi keisari Constansin alaisena legioonankomentajana Galliassa. Vuoden 350 tammikuussa hän murhautti Constansin ja huudatti itsensä sotilaiden tuella uudeksi keisariksi. Hän sai nopeasti valvontaansa valtakunnan läntiset provinssit. Murhatun Constansin veli Constantius II hallitsi Rooman itäosia, kun taas Tonavan suunnalla hallitsi toinen usurpaattori nimeltä Vetranio. Magnentius yritti aluksi neuvotella Constantiuksen ja Vetranion kanssa vallanjaosta. Neuvottelut sujuivat kuitenkin nihkeästi ja Magnentiuksen asema huononi pian merkittävästi, kun Vetranio ilmoitti luopuvansa vallasta Constantiuksen hyväksi. Neuvottelujen aika oli ohi ja ratkaisua lähdettiin hakemaan taistelukentältä. Magnentius oli itse pakanauskontojen kannattaja, mutta voittaakseen edessä olevat taistelut hän tarvitsi myös kristittyjen tukea. Niinpä hän muun muassa antoi lyödä kolikoita, joissa oli kääntöpuolella Kristuksen monogrammi ”khii rhoo”. Magnentiuksen mahdollisuuksia saada tukea keisariudelleen heikensi kuitenkin taloudellinen tilanne: hän joutui korottamaan veroja niin paljon, että varsinkin varakas yläluokka alkoi vihata häntä. Sota sujui aluksi Magnentiuksen kannalta melko hyvin, ja Constantius tarjosi välillä jopa sovintoratkaisua. Mutta Magnentius torjui tarjouksen. Ehkäpä hän päätteli, että hänellä olisi mahdollisuuksia voittaa koko valtakunta itselleen, sillä hän oli onnistunut kasaamaan suuren ja iskukykyisen armeijan. On myös mahdollista, että hän piti Constantiuksen sovinnollisia puheita pelkkänä ajanpeluuna. Magnentiuksen ja Constantiuksen joukot kohtasivat syksyllä 351 Mursa MajorinMursa Major sijaitsi nykyisen Kroatian itäosassa taistelussa, joka oli ehkäpä koko 300-luvun verisin taistelu. Kentälle jäi yli 50 000 kaatunutta. Ja lopputulos oli, että Magnentius kärsi murskaavan tappion. Hän joutui vetäytymään ensin Italiaan ja sitten Galliaan, yrittäen samalla kerätä uusia joukkoja. Lopullinen ratkaisu tapahtui kesällä 353. Magnentiuksen joukot hävisivät jälleen taistelun, tällä kertaa Mons Seleucissa. Tämän jälkeen sotilaat totesivat, että oli aika hylätä Magnentius ja pyrkiä voitokkaan keisari Constantiuksen suosioon. Magnentius totesi tilanteensa toivottomaksi ja teki itsemurhan. Magnentiuksen kapina heikensi vaarallisella tavalla Rooman ulkoisten rajojen puolustusta. Armeijan resursseja haaskattiin sisäisiin valtataisteluihin, vaikka valtakuntaa uhkasivat vihamieliset voimat monelta suunnalta. Toisaalta ei voida tietää, miten hyvä keisari Magnentius olisi ollut, jos hän olisi voittanut kamppailun vallasta. Hänestä säilyneet historialliset kuvaukset ovat hänen vihamiestensä kirjoittamia ja siten hyvin kielteisiä. Jääkin arvailun varaan, oliko Magnentiuksella lahjakkuutta esimerkiksi hallinnon järjestämiseen. == Lähteet == * === Viitteet === == Aiheesta muualla == Luokka:Rooman keisarit Luokka:Itsemurhan tehneet Luokka:Roomalaiset usurpaattorit Luokka:Vuonna 303 syntyneet Luokka:Vuonna 353 kuolleet
Ergodinen kirjallisuus

Ergodinen kirjallisuus tarkoittaa kirjallisuutta, jonka tekstissä kulkeminen vaatii erityisponnisteluja. Käsite tulee kreikan kielen sanoista ergon ja hodos, jotka tarkoittavat "työtä" ja "polkua". Ergodisen kirjallisuuden käsitteen lanseerasi ensimmäiseksi Espen Aarseth kirjassaan Cybertext - perspectives on ergodic literature. Ergodinen kirjallisuus vaatii lukijaltaan enemmän aktiivisuutta kuin perinteinen ei-ergodinen kirjallisuus, jossa käyttäjän tarvitsee yleensä vain käännellä sivuja ja siirtää katsetta. Ergodisessa kirjallisuudessa ponnistelu voi olla esimerkiksi linkkien seuraamista hypertekstissä tai valikkojen selaamista. Vaikka tietokone onkin mahdollistanut monia ergodisen kirjallisuuden piirteitä, ponnistelua vaativat tekstit eivät ole mikään uusi ilmiö. Muun muassa muinaisessa Kiinassa koottiin mekaanisia teoksia, joiden avulla käyttäjä saattoi generoida itselleen runoja. Kyber- ja ergodisen tekstin käsitteet soveltuvat kirjallisuudentutkimuksen lisäksi myös pelien tutkimiseen. ==Kybertekstin tyypit== Kybertekstejä voidaan luokitella useiden eri piirteiden avulla. Aarsethin mukaan näitä ovat dynamiikka, määräytyneisyys, perspektiivi, aika, saatavuus, linkit ja käyttötavat. Tekstin dynamiikka voi olla intertekstonista dynamiikkaa, jossa uusia tekstejä kootaan tietyn kiinteän sisältövaraston pohjalta tai tekstonista dynamiikkaa, jossa myös sisältö muuttuu. Määräytyneisyys tarkoittaa sitä, johtaako lukijan sama valinta seuraavalla lukukerralla samaan lopputulokseen vai muuttuuko teksti eri lukukerroilla, vaikka lukija tekisi samat ratkaisut. Aika voi olla ergodisessa tekstissä lukijalähtöistä tai tekstilähtöistä. Lukijalähtöisessä tekstissä lukija voi päättää, missä tahdissa teksti etenee kuten perinteisessä kirjassa. Tekstilähtöisessä ajassa lukija ei voi itse vapaasti päättää, missä tahdissa sisältö tuodaan hänen saatavilleen. Perspektiivi voi olla näkökulmaltaan anonyymi tai vaatia tekstin lukijaa ottamaan jonkin roolin tekstissä ja tarkkailla sisältöä tämän hahmon kautta. Saatavuus tarkoittaa sitä, miten helposti lukija voi saada käsiinsä tekstin. Kun tekstin saatavuus on kontrolloitua, lukija ei voi hyppiä osioita yli tai lukea tekstiä siinä järjestyksessä kuin haluaa. Linkit voivat olla kybertekstissä ehdollisia tai vapaasti saatavia. Joissakin teksteissä linkkejä ei välttämättä ole lainkaan. Kybertekstin käyttötapoja ovat tulkitseva, luotaava, muokkaava ja kirjoittava käyttötapa. Perinteistä kirjaa luetaan tulkitsevasti. Se ei vaadi suurempia ponnisteluja, ainoastaan tekstin merkityksen tulkitsemisen. Hypertekstiä käytetään taas luotaavasti. Siinä lukija etsii tekstivarastosta haluamiaan sisältöjä luettavakseen. Muokkaava ja kirjoittava käyttötapa liittyvät siihen, että lukijalla on mahdollisuus muuttaa kybertekstin tekstivaraston sisältöä kuten Internetin keskustelufoorumeissa. Tässä käyttötavassa ero lukijan ja kirjoittajan välillä hämärtyy. Luokka:Kirjallisuuden käsitteet
Lisäpalvelu

Lisäpalvelu on tietoliikennepalvelun ohella tarjottava palvelu, jonka käyttäjän täytyy erikseen tilata tai muuten ottaa käyttöön. Lisäpalveluista voidaan periä erillinen maksu. Puhelinverkon operaattorit ja vaihteiden valmistajat yrittävät erottua toisistaan kehittämällä ja tarjoamalla erilaisia lisäpalveluja. Tunnetuin ja käytetyin lisäpalvelu on GSM-verkon tekstiviestipalvelu. Muita puhelinverkon lisäpalveluja ovat * puhelunrajoitukset lisämaksullisiin palvelunumeroihin, ulkomaanpuheluihin, kaukopuheluihin * lapsilukko * laskutusraja * laskutuskysely * laskutusmuistutus * liittymän tai soittajan tunnistus * liittymän tai soittajan tunnistuksen esto * kuva- ja multimediaviestit * pikaviestit * GPRS, WAP * vaihdepalvelut (centrex) * vastaaja * puhelunsiirto * puhelun ennakkosiirto * tavoitettavuuspalvelu * puhelun pito * puhelun pysäköinti * koputus * puhelun odotus * kutsunsiirto * uudelleenkutsu * rinnankytkentä * neuvottelupuhelu * pikapuhe * saatavuuspalvelu * paikannuspalvelu * takaisinsoitto ==Lähteet== == Aiheesta muualla == * Digitoday: Tekstiviesti on ainoa yleinen lisäpalvelu Luokka:Tietoliikenne
Talk

talk on ohjelma tosiaikaista tekstipohjaista viestintää varten Unix-käyttäjien välillä, mutta laajentui myöhemmin toimaan verkon yli. `talk` oli eräs sovelluksista joka jaettiin 4.2BSD:n referenssitoteutuksen mukana. Talk oli ensimmäisiä julkisesti saatavia ohjelmia, joka mahdollisti kahden käyttäjän välisen viestinnän samalla tietokoneella. Aiemmin vastaavia ohjelmia oli saatavilla muille järjestelmille kuten Compatible Time-Sharing System ja Multics. `talk` ja sen parannetut versiot, `ntalk` ja `ytalk`, jakavat ruudun osiin, kukin istunnon osallistuja kirjoittaa omaan osaansa ruutua. Yleisimmät versio tukevat vain kahta, `ytalk` tukee myös useampaa kuin kahta käyttäjää. Kaikissa näissä ohjelmissa teksti lähetetään muille osallistujille merkki kerrallaan kun se on kirjoitettu, mikä tekee `talk`-ohjelman käytöstä keskustelunomaista. `talk`:lle on varattu IP-portti 517/udp, ntalkille 518/udp. Käytännössä eri ohjelmat eivät osanneet kommunikoida toistensa kanssa, eivätkä edes eri Unix-versioiden mukana toimitetut. Myös kiristyvät tietoturvavaatimukset ja palomuurit ovat karsineet talk-palvelun käytön olemattomiin. Käytännössä tekstipohjaisen talkin korvasi IRC. ==Katso myös== *pikaviestintä == Lähteet == Luokka:Pikaviestintä Luokka:Verkkoprotokollat Luokka:Unix-ohjelmat
Solmu (verkko)

Solmu eli piste eli noodihttp://www.tsk.fi/tepa/fi/haku/nod () on matematiikassa graafin eli verkon osa. Graafi muodostuu solmuista ja niitä yhdistävistä kaarista eli väleistä. Solmu on keskeinen käsite verkkoteoriassa, verkkoja käsittelevässä matematiikan haarassa, jota sovelletaan tietojenkäsittelytieteessä ja tietoliikenneteoriassa. == Lähteet == ==Kirjallisuutta== * Luokka:Graafiteoria Luokka:Tietojenkäsittelytiede Luokka:Tietoliikenne fr:Sommet
Sekstiljoona

Sekstiljoona on miljoonan kuudes potenssi eli 10^{36} = (10^6)^6. Sana koostuu osista sekst(i)- ja -iljoona, josta alkuosa tarkoittaa kuutta ja loppuosa viittaa miljoonaan. SI-järjestelmässä ei ole kerrannaisyksikköä sekstiljoonalle. Amerikanenglannin sextillion tarkoittaa poikkeuksellisesti lukua 1021. == Katso myös == * Suurten lukujen nimet Luokka:Luonnolliset luvut
Kalenterivuosi

Kalenterivuosi on kalenterin yhtä aurinkovuotta kuvaava ajanjakso. Länsimaissa käytössä olevan gregoriaanisen kalenterin mukainen kalenterivuosi on 12 kuukautta sisältävä ajanjakso, jossa on 365 tai 366 päivää (karkausvuosi). Kalenterivuosi alkaa 1. tammikuuta ja päättyy 31. joulukuuta. Tällöin keskimääräisen gregoriaanisen kalenterivuoden pituus on 365,2425 vuorokautta, mikä poikkeaa noin puoli minuuttia trooppisesta eli aurinkovuodesta (365,2422 d). == Katso myös == *Kalenteririitti *Kalenterivuorokausi Luokka:Ajanlasku
Superpositioperiaate

Lineaarialgebran superpositioperiaatteen mukaan lineaarisen systeemin ratkaisujen lineaarinen yhdistelmä on myös kyseessä olevan systeemin ratkaisu. Superpositioperiaatetta käytetään runsaasti fysiikassa sekä insinööritieteissä, sillä monet fysikaaliset systeemit voidaan mallintaa lineaarisina, tai niille voidaan löytää lineaarinen approksimaatio. Tällä tavoin voidaan analysoida eri tilanteita yksittäisinä tapauksina ja vasta lopuksi yhdistää ne kuvaamaan monimutkaisempaa tilannetta. ==Käyttö== Klassisessa fysiikassa superpositioperiaatetta käytetään yleensä fysikaalisiin systeemeihin, joita voidaan kuvata lineaarisilla differentiaaliyhtälöillä. Tällaisia alueita ovat mm. sähkömagnetismi ja termodynamiikka. Modernissa fysiikassa kvanttimekaniikan peruspostulaatti on, että fysikaalista systeemiä voidaan kuvata tiloilla, jotka noudattavat superpositioperiaatetta. ==Esimerkkejä== Jos väliaineessa liikkuu useita aaltoja samanaikaisesti jonkin paikan kautta, aaltoliikkeet yhdistyvät summa-aalloksi. Periaatetta, jonka mukaan summa-aalto määräytyy osa-aalloista, sanotaan superpositioperiaatteeksi. Kun yksittäisten aaltojen poikkeamista lasketaan vektorisumma ja tämä vastaa inferenssiaallon värähtelyn poikkeamia, aaltoliike on superpositioperiaatteen mukainen. Kvanttimekaniikassa tilat voidaan ilmaista toisten tilojen summina superpositioperiaatteen nojalla. == Katso myös == * Kvanttisuperpositio == Lähteet == Luokka:Lineaarialgebra Luokka:Sovellettu matematiikka
Jenna Jameson

Jenna Jameson, syntymänimeltään Jennifer Marie Massoli (s. 9. huhtikuuta 1974 Las Vegas, Nevada) on yhdysvaltalainen entinen pornonäyttelijä. Hän oli Penthouse-lehden kuukauden Penthouse Pet -malli tammikuussa 2004. == Elämä == Jenna Jamesonin isä oli poliisi ja äiti showtanssija. Jamesonin äiti kuoli syöpään Jennan ollessa vasta 2-vuotias. Jennan ollessa teini-ikäinen hänet raiskattiin kaksi kertaa. Ensimmäisellä kerralla tekijänä oli joukko poikia jalkapallo-ottelun jälkeen ja toisella kerran Jamesonin poikaystävän setä. Jameson opiskeli balettia, mutta suuntautui myöhemmin alastontanssijaksi. Isän ahdistelu on usein liitetty osaksi syytä tähän ratkaisuun. Ensimmäinen työnantaja oli Crazy Horse, ja 20-vuotiaana hän poseerasi kuuluisimmissa miestenlehdissä (muun muassa Hustler, Penthouse, High Society ja Cheri). Hän kiinnostui Hardcore-elokuvien tekemisestä, ja palkkasodan jälkeen hän allekirjoitti sopimuksen Wicked Picturesin kanssa. Hän vaihtoi nimensä Jameson-viskin innoittamana. 20\. joulukuuta 1996 Jameson meni naimisiin pornonäyttelijä Rodney Hopkinsin (taiteilijianimeltään Brad Armstrong) kanssa. He erosivat vuonna 2001. Vuonna 2003 Jameson avioitui pornonäyttelijä Jay Grdinan (taiteilijanimeltään Justin Sterling) kanssa. Jameson seurusteli vapaaottelija Tito Ortizin kanssa. 16. maaliskuuta 2009 Jameson ja Ortiz saivat kaksospojat. Jameson ilmoitti elokuussa 2016 odottavansa kolmatta lastaan silloiselle miehelleen Lior Bittonille. Batel Lu Bitton -niminen tytär syntyi 6. huhtikuuta 2017. Jameson avioitui toukokuussa 2023 Jessi Lawlessin kanssa Las Vegasissa ja he hakivat avioeroa jo keväällä 2024. Vuonna 2010 hän ilmoitti lopettavansa pornokuvaukset, mutta pyörsi rahapulassa päätöksensä. Jamesonin elämästä on tehty elämäkertakirja Erotiikan ammattilainen: Seksitähden päiväkirja vuonna 2004. Jameson on esiintynyt cameorooleissa myös muun muassa Howard Sternistä kertovassa elokuvassa Howard Sternin intiimit osat. Vuonna 2002 hän lainasi äänensä pornonäyttelijä Candy Suxxxille Grand Theft Auto: Vice City -pelissä. Jamesonilla diagnosoitiin tammikuussa 2022 Guillan-Barrén oireyhtymä, eli monihermojuuritulehdus, jonka johdosta hän ei pysty seisomaan omin jaloin. == Lähteet == == Kirjallisuutta == * == Aiheesta muualla == * ClubJenna - viralliset kotisivut * Jenna Jameson United States * * Luokka:Yhdysvaltalaiset pornonäyttelijät Luokka:Videopelien ääninäyttelijät Luokka:Amerikanitalialaiset Luokka:Vuonna 1974 syntyneet Luokka:Elävät henkilöt Luokka:Seulonnan keskeiset artikkelit
Cyrix

Cyrix (lausutaan SYE-rihks) oli vuonna 1988 perustettu yhdysvaltalainen suoritinvalmistaja. Se aloitti toimintansa tekemällä matematiikkaprosessoreja 286- ja 386 -pohjaisiin tietokoneisiin. Sen perustajat olivat alun perin Texas Instrumentsin työntekijöitä. Cyrix palkkasi aggressiivisesti insinöörejä ja sai kasattua tiiviin ja tehokkaan 30 ihmisen suunnittelutiimin. Cyrixin ensimmäiset suorittimet olivat vuonna 1992 julkaistut Cx486SLC ja Cx486DLC. Ne olivat nimestään huolimatta yhteensopivia Intelin 386-suorittimen kanssa. Niihin oli kuitenkin lisätty L1-välimuistia ja 486-käskykanta, joten niiden suorituskyky nousi 386:n ja 486:n väliin. Myöhemmin Cyrix julkaisi kaksinkertaisella kellotaajuudella toimineet Cx486SRX2:n ja Cx486DRX2:n. Seuraavana vuonna Cyrix julkaisi 486:n kanssa yhteensopivan suorittimen. Se kuitenkin tuli markkinoille myöhemmin kuin AMD Am486 ja oli hitaampi kuin AMD:n ja Intelin mallit, joten sitä myytiin vain halvimmassa hintaluokassa ja päivityksenä. Vuonna 1995 Cyrix suunnitteli kloonia Intel Pentiumista. Kun kävi ilmi, että se myöhästyisi, Cyrix julkaisi Cyrix Cx5x86:n, joka sopi 486:n käyttämään suoritinkantaan. Sen suorituskyky oli samaa tasoa kuin 75 megahertsin kellotaajuutta käyttävällä Pentiumilla. Myöhemmin vuonna 1995 Cyrix vihdoin julkaisi tunnetuimmaksi jääneen suorittimensa Cyrix 6x86:n. Se jopa ylitti Intel Pentiumin suorituskyvyn. Sen liukulukuyksikkö ei kuitenkaan ollut Pentiumin tasolla eikä yksikään tietokonevalmistaja käyttänyt sitä, joten 6x86:n hinta jäi alhaiseksi. Cyrix nimesi 6x86:t sen mukaan, minkä nopeuksista Pentiumia ne vastasivat. Esimerkiksi 133 megahertsin 6x86-malli sai nimekseen 6x86-P166+. Tämä nimeäminen oli harhaanjohtava, sillä uusimmat 3D-pelit käyttivät paljon suorittimen liukulukuyksikköä, joka oli 6x86:ssa huomattavasti hitaampi kuin Pentiumissa. National Semiconductor osti yhtiön vuonna 1997. Vuonna 1999 National Semiconductor myi Cyrixin VIA Technologiesille. == Oikeuskiista Intelin kanssa == Intel haastoi Cyrixin oikeuteen 486-suorittimen kloonista liittyen patenttiin numero 4972338 (tunnettu myös Crawford-patenttina sen keksijän mukaan). Koska Cyrixillä ei ollut omia tehtaita sen suorittimet valmisti SGS-Thomson (ST) ja Texas Instruments (TI), joilla oli vuodesta 1975 lähtien sopimus Intelin kanssa käyttää tämän tekniikkaa. Oikeuden mukaan sopimus koski myös ST:n ja TI:n asiakkaita ja täten myös Cyrixillä oli oikeus käyttää tekniikkaa. Lisäksi Cyrix suunnitteli suorittimensa ilman Intelin mikrokoodia tehden siitä alkuperäissuunnittelun, vaikkakin se perustui takaisinmallinnukseen. == Lähteet == == Aiheesta muualla == Luokka:Laitteistovalmistajat Luokka:Tietotekniikan tuotemerkit Luokka:Puolijohdevalmistajat
Bootleg

Bootleg on luvattomasti tehty ja julkaistu musiikkiäänite tai video, joka sisältää useimmiten jonkin tietyn yhtyeen julkaisemattomia konsertti- tai studionauhoituksia. Bootlegejä tehdään sekä yksityiskäyttöön että taloudellisen hyödyn toivossa. Melkein kaikkien kuuluisien rockyhtyeiden esiintymisiä sisältäviä bootlegejä on julkaistu. Esimerkiksi Led Zeppelinin ja Jimi Hendrixin muiston ympärillä on toiminut mittava bootleg-teollisuus. Bootlegeja on käytetty myös itse yhtyeen hyväksyminä julkaisuina. Tästä hyvänä esimerkkinä on Tangerine Dream, jonka johtohahmo Edgar Froese kokosi poikansa Jerome Froesen kanssa laillisesti myytävän bootlegkokoelman. == Historia == Bob Dylanin yksityisäänitteiden ja konserttien laittomien nauhoitusten myynti kehittyi 1960-luvun jälkipuoliskolla Yhdysvalloissa teollisuudeksi. Sen jälkeen myös The Beatlesin ja The Rolling Stonesin laittomia nauhoituksia tuli myyntiin. Esimerkiksi kalifornialaisen Rubber Dubber -piraattiryhmän palveluksessa oli viisikymmentä tuotantohenkilöä ja satoja myyjiä. Äänilevyteollisuus ei voinut puolustautua laitonta kilpailua vastaan ennen kuin äänilevyt saivat liittovaltion tekijänoikeuslain suojan vuonna 1972. == Lähteet == Luokka:Albumit Luokka:Musiikkitapahtumat Luokka:Englanninkieliset sanat ja sanonnat
Melanie C

Melanie C (oik. Melanie Jayne Chisholm, s. 12. tammikuuta 1974 Merseyside, Englanti) on englantilainen laulaja. Hänet tunnetaan Mel C:nä 1990-luvun Spice Girls -tyttöbändistä, mutta myös sooloartistina. Hän on parhaiten myynyt Spice Girlsistä soolouralle siirtynyt laulaja. Hänen levyjään on myyty maailmanlaajuisesti yli 20 miljoonaahttp://www.goodtoknow.co.uk/wellbeing/545509/mel-c-diet-exercise- secretshttp://www.thisdayinmusic.com/pages/spice_girls http://www.peermusic.com/roster/422 kappaletta, mikä tekee hänestä samalla yhden Britannian parhaiten myyneistä naisartisteista. Yhtyeessä ollessaan hän sai lempinimet Sporty Spice, Melanie C ja Mel C, koska mukana oli myös toinen Melanie, jota kutsuttiin vuorostaan nimellä Mel B. Hän on myös näytellyt 1997 ilmestyneessä elokuvassa Spice World, joka kuvasi kuvitteellisesti Spice Girls -yhtyettä. Chisholm on voittanut urallaan useita palkintoja, esimerkiksi Scouseology Awards -musiikkipalkinnon vuonna 2003. == Yksityiselämä == Chisholmin isä on Alan Chisholm ja äiti Joan O’Neill. Hänellä on yksi siskopuoli ja kolme velipuolta. Chisholm harrasti lapsena balettia ja halusi tanssijaksi. 16-vuotiaana hän pääsi Doreen Birdin tanssikouluun ja valmistui sieltä 18-vuotiaana. Lapsena hän harrasti myös jalkapalloa ja uintia. Vuonna 2000 Chrisholmilla diagnosoitiin anoreksia ja masennus, joista hän on kuitenkin parantunut. Hän on seurustellut rakennusalalla työskentelevän Thomas Starrin kanssa useiden vuosien ajan. Pariskunnan ensimmäinen lapsi syntyi helmikuussa 2009. == Diskografia == ==Lähteet== == Aiheesta muualla == * Melanie C:n virallinen kotisivu * * Luokka:Spice Girls Luokka:Englantilaiset poplaulajat Luokka:Vuonna 1974 syntyneet Luokka:Elävät henkilöt Luokka:Seulonnan keskeiset artikkelit
Palvelutukkurit

Suomen Palvelutukkurit Oy eli Patu on ammattikeittiöitä palveleva tukkukauppaketju. Yhtiötä pidetään yhtenä viidestä valtakunnallisesta suurkeittiöalan päätukusta. Patu-Palvelutukkurit perustettiin kesällä 1997, kun ryhmä yksityisiä tukkuliikkeitä päätti yhdistyä suurkeittiöalaa palvelevaksi ketjuksi. Yksityisten alueellisten lähitukkureiden omistaman Palvelutukkureiden yhteenlaskettu vuosimyynti on noin 160 miljoonaa euroa ja sen markkinaosuus HoReCa/FoodService sektorilla on noin 10 %. Henkilökuntaa yhtiöllä yhteensä noin 350 ja asiakkaita yli viisi tuhatta. Yrityksen kotipaikka on Helsinki, mutta pääkonttori sijaitsee Vantaalla. Ketjun vanhimmat tukkuliikkeet ovat toimineet alalla jo yli 60 vuotta, ja useimmat niistä ovat perheyrityksiä. Palvelutukkurit ei kuulu mihinkään elintarvikealan keskusliikkeeseen, vaan sen pääyhteistyökumppanit ovat suomalaiset elintarviketeollisuuden yritykset sekä paikalliset/alueelliset tuottajat, joiden tuotteita se välittää suoraan suurkeittiöasiakkaille omien alueellisten logistiikkavarastojen kautta. Lisäksi yhtiöllä on omaa maahantuontia. Ketjulla on oma PATU-tuoteperhe ja 11 toimipistettä ympäri Suomea. == Nykyiset omistajatukut == * Kanta-Hämeen Tuoretuote Oy, Hämeenlinna * Tukkutalo Heinonen Oy, Seinäjoki ja Jyväskylä * Kasvishovi Oy, Oulu ja Kuusamo * Palvelutukku Immonen Oy, Pori * Kimmon Vihannes Oy, Salo, Turku * Palvelutukku Itä-Suomi Oy (aiemmin Mikkelin Vihannes Oy), Mikkeli ja Kuopio == Nykyiset osakastukut == *Palvelutukku Kolmio Oy, Lahti Ketjussa on aiemmin vuosien saatossa olleet mukana myös Perunantuonti Oy, Heinon Tukku Oy, Tuoretalo Oy, Menestra Oy, Tukkupojat Oy, Rovaniemen Tuoretukku Oy, Joensuun Marja ja Vihannes Ky, Fresh Servant Oy, Vihannespulkka Oy, Tuoretukku Laukkarinen Oy, Vihannestukku Mikko Laitinen Oy, Lime Finland Oy, Kuopion Vihannesaitta Oy, Kotkan Tukkupalvelu Oy. ==Aiheesta muualla== * Palvelutukkurit * Palvelutukku Itä-Suomen kotisivut ==Lähteet== Luokka:Suomalaiset tukkukaupat Luokka:Suomalaiset elintarvikekaupat
Carl Czerny

Carl Czerny (21. helmikuuta 1791 – 15. heinäkuuta 1857) oli itävaltalainen pianisti, säveltäjä ja musiikinopettaja. == Elämä == Czerny syntyi Wienissä 21. helmikuuta 1791 tšekkiläistaustaiseen sukuun. Hänen isoisänsä oli viulisti ja isänsä pianisti, urkuri ja oboisti. Aluksi hänen isänsä opetti hänelle pianon soittamista. Hieman myöhemmin Czerny opiskeli Johann Nepomuk Hummelin, Antonio Salierin ja Ludwig van Beethovenin johdolla. Czernyn ensimmäinen julkinen esiintyminen tapahtui jo hänen ollessaan yhdeksänvuotias. Kymmenvuotiaana hänen opettajakseen ryhtyi Ludwig van Beethoven. Czerny itse aloitti opettajan uransa 15-vuotiaana ja opetti myöhemmin muun muassa Beethovenin sisarenpoikaa sekä Franz Lisztiä. Czerny kuoli vailla lähiomaisia 15. heinäkuuta 1857. == Sävellykset == Czerny sävelsi muun muassa messuja, requiemejä, sinfonioita, konserttoja, sonaatteja ja jousikvartettoja. Hänet tunnetaan silti parhaiten säveltämistään etydeistä pianolle. == Lähteet == * == Aiheesta muualla == * Luokka:Itävaltalaiset säveltäjät Luokka:Romantiikan säveltäjät Luokka:Musiikkipedagogit Luokka:Vuonna 1791 syntyneet Luokka:Vuonna 1857 kuolleet
Jousikvartetto

Jousikvartetto on neljälle jousisoittimelle sävelletty kamarimusiikkiteos. Jousikvarteton esittävä yhtye, jousikvartetti, koostuu perinteisesti kahdesta viulusta, alttoviulusta ja sellosta. Jousikvartetto syntyi 1700-luvun puolivälissä, kun barokin triosonaatit menettivät merkityksensa kenraalibassotekniikan taantuessa. Suosituimmillaan jousikvartetto oli sävellysmuotona 1700-luvun lopussa ja 1800-luvun alussa. Alkujaan jousikvartetot olivat muodoltaan divertimentoja, mutta klassismin ja romantiikan ajan jousikvartetossa on yleensä 3-4 osaa, ja ainakin sen ensimmäinen osa on sonaattimuodossa. Jousikvintetot ovat harvinaisempia. Niissä kvartettoon on yleensä lisätty "ylimääräinen" alttoviulu tai sello, harvemmin kontrabasso. ==Tunnettuja säveltäjiä== Merkittävimpiä jousikvartettosäveltäjiä ovat olleet Joseph Haydn (jota on kutsuttu "jousikvarteton isäksi"), Wolfgang Amadeus Mozart, Ludwig van Beethoven ja Franz Schubert. Kaikkien aikojen tuotteliain jousikvartettojen säveltäjä lienee ollut 91 jousikvartettoa kirjoittanut Luigi Boccherini. Toisen Wienin koulukunnan ydinjäsenet Arnold Schönberg, Anton Webern ja Alban Berg sävelsivät kukin jousikvartettoja. Nykyaikana merkittäviä jousikvartettoja ovat säveltäneet myös muiden muassa Béla Bartók (6 kvartettoa), Dmitri Šostakovitš (15) ja Elliott Carter (5). Suosiota nauttivat myös Claude Debussyn ja Maurice Ravelin ainoat jousikvartetot. Suomessa jousikvartettoja sävelsi ensimmäisenä Erik Tulindberg oletettavasti 1780-luvulla. Hänen kuusi kvartettoaan ovat säilyneet vain osin. Tunnetuimpia suomalaisia kvartettosäveltäjiä ovat mm. Jean Sibelius (jousikvartetto d-molli op. 56 Voces intimæ), Erkki Melartin (4 kvartettoa), Einojuhani Rautavaara (4 kvartettoa), Aulis Sallinen (5 kvartettoa), Kalevi Aho (3 kvartettoa) ja Pehr Henrik Nordgren (11 kvartettoa). *
Luigi Boccherini

Luigi Rodolfo Boccherini (19. helmikuuta 1743 – 28. toukokuuta 1805) oli italialainen säveltäjä ja sellisti. == Elämä == Boccherini syntyi musikaaliseen perheeseen Luccassa. Hänen isänsä lähetti nuoren poikansa Roomaan opiskelemaan musiikkia. Myöhemmin Boccherini ansioitui erityisesti kamarimusiikin säveltäjänä. Vuonna 1769 Boccherini asettui Madridiin Espanjaan. Hänet nimitettiin vuonna 1785 Madridin kuninkaan hovikapellimestariksi ja neljä vuotta myöhemmin Preussin hovisäveltäjäksi. Loppuelämänsä Boccherini vietti köyhyydessä ja unohdettuna. ==Teokset== * 125 jousikvartettoa * 91 jousikvintettoa * 54 jousitrioa * 16 sekstettoa * kamarimusiikkia * 20 sinfoniaa * sellosonaatteja * sekä konserttoja (painosta ilmestynyt 4, kuuluisin B-duuri) Nykyisin hänen tunnetuin teoksensa on erään hänen jousikvintettonsa osana oleva menuetti (Jousikvintetto E:ssä, Opus 13, numero 5). == Aiheesta muualla == * Luokka:Italialaiset säveltäjät Luokka:Klassismin ajan säveltäjät Luokka:Italialaiset sellistit Luokka:Vuonna 1743 syntyneet Luokka:Vuonna 1805 kuolleet
Von Willebrandin tauti

Von Willebrandin tauti (vWD) on periytyvistä verenvuototaudeista yleisin. Tauti johtuu von Willebrand -tekijän (vWF) puutoksesta tai vajauksesta. Se vaikuttaa veren kykyyn hyytyä kunnolla. Verenvuoto voi sen takia kestää pitkään ja olla erittäin runsasta. Muita tyypillisiä oireita ovat mustelmat, runsaat kuukautiset ja nenän, suun ja silmien verenvuodot.Suomen Hemofiliayhdistys ry (SHY) Taudista on useita eri muotoja. Sen oireet vaihtelevat suuresti eri potilailla. Taudin löysi suomalainen tutkija Erik Adolf von Willebrand, jonka mukaan tauti on nimetty. Pohjoismaissa von Willebrandin tauti on yleisempi kuin muuallaRitva Hurskainen ym.: Nainen ja von Willebrandin tauti, Duodecim 1/20013. Hankitun von Willebrandin taudin eli pseudo-von Willebrandin taudin tavallisin syy on kilpirauhasen vajaatoiminta, ja se paranee tyroksiini-lääkityksellä.Pia Heikkinen & Mari Jaatinen: Yleisimmät perinnölliset verenvuototaudit ja niiden hoito s. 22-23 (opinnäyte) Ihmisen von Willebrandin taudilla on useita muotoja, esimerkiksi: *tyyppi 1 vWD (yleisin) *tyyppi 2A vWD, *tyyppi 2B vWD, *tyyppi 3 vWD, *tyyppi 2N vWD, *tyyppi 2M vWD == Koirilla == Von Willebrandin tautia on tavattu ihmisen lisäksi myös koiralla. Koirasta otettavasta karva-, poskisolu- tai verinäytteestä voidaan tutkia, onko koiralla taudin aiheuttava geenimuunnos. Kyseessä on resessiivinen ominaisuus, joten koira sairastuu vain, jos se on perinyt mutaation molemmilta vanhemmiltaan. Vain toiselta vanhemmaltaan geenimuunnoksen saanut koira on oireeton kantaja. Von Willebrandin tautia on todettu muun muassa berninpaimenkoirilla, dobermanneilla, papilloneilla, manchesterinterriereillä ja welsh corgi pembrokeilla.Finnzymes Diagnostics, viitattu 14.4.2008 ==Lähteet== *Disorders of Hemostasis and Thrombosis (edition 2) by: Scott H.Goodnight and William E. Hathaway ISBN 0071348344 === Viitteet === ==Aiheesta muualla== * Von Willebrand Disease by Dr. Saul Greenberg Luokka:Perinnölliset sairaudet Luokka:Koirien perinnölliset sairaudet
Guillaume de Machaut

Guillaume de Machaut tai Machault, (noin 1300 Machault, Ranska – 1377 Reims, Ranska) oli ranskalainen runoilija ja säveltäjä. Hän opiskeli luultavasti Reimsissä. Vuodesta 1323 Machaut toimi Böömin kuninkaan Juhana I Luxemburgilaisen palveluksessa hovisaarnaajana, myöhemmin notaarina ja sihteerinä. Hän oli Juhanan mukana, kun tämä matkusteli Euroopassa. Guillaume de Machaut kirjoitti lähinnä perinteistä trubaduurirunoutta sekä epiikkaa, josta merkittävin on Voitr dit. Hän oli myös säveltäjä ja sävelsi ensimmäisen täydellisen polyfonisen messun. ==Lähteet== Luokka:Ranskalaiset runoilijat Luokka:Ranskalaiset säveltäjät Luokka:Keskiajan säveltäjät Luokka:1300-luvulla syntyneet Luokka:Vuonna 1377 kuolleet
Falabella

Falabella on maailman pienin hevosrotu. Rotu on saanut nimensä sitä Argentiinassa Buenos Airesin ulkopuolella kasvattaneen perheen mukaan. Falabella luetellaan rotukirjassa hevoseksi, koska sen rakenne viittaa täysin hevoseen. == Ominaisuudet == Falabellan säkäkorkeus on yleensä 70-85 cm. Häntä on paksu ja tuuhea kuten shetlanninponilla. Lautaset ovat pystyt ja häntä kiinnittynyt alhaalle. Säkä on matala. Alakaula on paksu ja pää on usein suuri, mutta sirorakenteinen. Kaikki värit hyväksytään, ja monet kasvattajat suosivatkin erikoisia värejä kuten tiikerinkirjavuutta. Runsaan sukusiitoksen vuoksi falabelloilla esiintyy paljon terveysongelmia, erityisesti rakennevikoja kuten isopäisyyttä, heikkoja kintereitä ja jalkojen asentovirheitä. Falabella-hevosista pitää kirjaa Asociación de Criadores de Caballos Falabella, jonka käyttöön yhdistyksen puheenjohtaja rouva Falabella luovutti alkuperäisen Falabellan tallien sukutietokannan. == Historia == Falabellarodun väitetään toisinaan kehittyneen itsestään Etelä-Amerikassa Andalusiasta tuotujen vapaana eläneiden hevosten keskuudessa, mutta todellisuudessa se ilmeisesti kehitettiin tietoisesti miniatyyrihevoseksi risteyttämällä keskenään erityisen pieniä shetlanninponi- ja täysiverisyksilöitä. Falabellan perhe alkoi jalostustyönsä myötä pitää vuonna 1940 kirjaa hevostensa suvusta ja syntymäajoista. Nykyään minihevosista käytetään erityisest Yhdysvalloissa monia erilaisia rotu- ja rekisterinimiä, eikä rotupuhtaudesta voi juuri puhua. Yksi maailman pienimmistä minihevosista oli länsivirginialaisen Smith McCoyn omistama tamma Sugar Dumpling, joka oli 51 senttimetrin korkuinen ja painoi ainoastaan 13,6 kiloa. Maailman pienin hevonen on tiettävästi 2001 syntynyt missourilainen minihevostamma Thumbelina ("Peukalo-Liisa"), joka on täysikasvuisena 44,50 cm korkea ja painaa noin 26 kiloa. == Käyttö == Falabella on lähinnä lemmikkieläin. Ratsuksi se on liian pieni, mutta sen voi valjastaa vetämään pieniä vaunuja. Falabelloja on jonkin verran myös koulutettu opaskoiran tapaisiksi opashevosiksi. == Lähteet == ==Aiheesta muualla== * Falabella Hevosmaailma.netissä Luokka:Argentiinalaiset hevosrodut Luokka:Miniatyyrihevoset Luokka:Seulonnan keskeiset artikkelit
Josquin Desprez

Josquin Desprez (tunnetaan myös nimellä Josquin Des Prez; noin 1450 Hainaut – 27. elokuuta 1521 Condé-sur-l'Escaut) oli alankomaalainen renessanssisäveltäjä. == Elämä ja tuotanto == Desprez syntyi vuoden 1450 tienoilla nykyisen Belgian alueella. Hän alkoi laulaa kuorossa noin vuonna 1460. Hän opiskeli kontrapunktia mahdollisesti Johannes Ockeghemin johdolla. Myöhemmin Desprezistä tuli yksi aikansa tunnetuimmista muusikoista. Josquin oli tuottelias säveltäjä: hän sävelsi taidokkaasti lauluja (frottola ja laude olivat hänen aikansa laulumuodot), mutta myös monimutkaisempia teoksia. Hänen messunsa ovat tyyliltään vaihtelevia: hän hallitsi kaikki aikansa tyylilajit. Josquinin mestariteos on messu Missa Pange lingua, joka lienee hänen viimeisimpiä messujaan ja sävelletty vuoden 1515 tienoilla. Se on mainittu useammassa musiikinhistoriassa mestariteoksena, joka ”loistaa kuin tähdet läpi kaikkien myöhempien aikakausien”. Ottavio Petrucci, polyfonisen musiikin ensimmäinen painaja, julkaisi kolme kirjaa Desprezin musiikkia ja otti jokaisesta myös uusintapainoksen aikana, jolloin kukaan muu säveltäjä ei saanut julkaistua enempää kuin yhden teoksen. Josquin Desprezin musiikkia, joka sisältää muun muassa 18 messua, yli 50 motettia ja 65 chansonia, jäljiteltiin, kopioitiin ja uudelleentyöstettiin aina 1500-luvun lopulle asti. Josquin Desprez sekoitetaan usein samannimiseen mieheen, joka lauloi Milanossa vuosina 1459–1474. Sen vuoksi jotkin lähteet ilmoittavat Desprezin syntymävuodeksi 1440. == Lähteet == ==Kirjallisuutta== * * ==Aiheesta muualla== *Vapaasti käytettävissä olevia Desprezin partituureja Mutopia Project Luokka:Alankomaalaiset säveltäjät Luokka:Renessanssisäveltäjät Luokka:1400-luvulla syntyneet Luokka:Vuonna 1521 kuolleet Luokka:Seulonnan keskeiset artikkelit
Punainen Mylly

Punainen Mylly oli revyyteatteri, joka toimi Helsingissä vuosina 1946–1965. Teatterin perusti Ossi Elstelä, joka toimi sen johtajana, ohjaajana ja näyttelijänä. Musiikista vastasi usein muun muassa Toivo Kärki ja käsikirjoituksista muun muassa Reino Helismaa. Punainen Mylly toimi monissa eri tiloissa Helsingissä, mutta teki myös kiertueita muualle Suomeen. Teatterin nimi on suomennos kuuluisan pariisilaisen Moulin Rouge -kabareen nimestä. Punaisen Myllyn esiintyjiin kuuluivat esimerkiksi Olavi Virta, Teijo Joutsela, Armas Jokio, Einari Ketola, Juliska Koka, Kauko Käyhkö, Lulu Paasipuro, Tuukka Soitso, Arttu Suuntala, Henry Theel ja Pentti Viljanen.Elävä arkisto: Punaisen Myllyn "Aina vain Amor" == Lähteet == Luokka:Helsingin entiset teatterit